CELEX: 32022R0076
Language: mt
Date: 2021-09-22 00:00:00
Title: Regolament Delegat tal-Kummissjoni (UE) 2022/76 tat-22 ta’ Settembru 2021 li jissupplimenta r-Regolament (UE) 2019/2033 tal-Parlament Ewropew u tal-Kunsill fir-rigward ta’ standards tekniċi regolatorji li jispeċifikaw l-aġġustamenti għall-koeffiċjenti tal-fattur K “fluss tan-negozjar ta’ kuljum” (K-DTF) (Test b’rilevanza għaż-ŻEE)

20.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 13/1
               
            
         REGOLAMENT DELEGAT TAL-KUMMISSJONI (UE) 2022/76
         tat-22 ta’ Settembru 2021
         li jissupplimenta r-Regolament (UE) 2019/2033 tal-Parlament Ewropew u tal-Kunsill fir-rigward ta’ standards tekniċi regolatorji li jispeċifikaw l-aġġustamenti għall-koeffiċjenti tal-fattur K “fluss tan-negozjar ta’ kuljum” (K-DTF)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/2033 tal-Parlament Ewropew u tal-Kunsill tas-27 ta’ Novembru 2019 dwar ir-rekwiżiti prudenzjali tad-ditti tal-investiment u li jemenda r-Regolamenti (UE) Nru 1093/2010, (UE) Nru 575/2013, (UE) Nru 600/2014 u (UE) Nru 806/2014 (1), u b’mod partikolari t-tielet subparagrafu tal-Artikolu 15(5) flimkien mal-punt (c) tal-Artikolu 15(5) tiegħu,
         Billi:
         
                     (1)
                  
                  
                     Il-fluss tan-negozjar ta’ kuljum (daily trading flow, DTF) huwa bbażat fuq il-volum ta’ tranżazzjonijiet. Ċirkostanzi li jwasslu għal volumi akbar ta’ negozjar jistgħu, għalhekk, jisforzaw lid-ditti tal-investiment li jinnegozjaw akkont tagħhom infushom, inklużi l-ġeneraturi tas-suq, biex inaqqsu l-attivitajiet ta’ negozjar tagħhom. Dan jista’ jwassal għal riskju ta’ tnaqqis fil-likwidità, b’detrimenti potenzjali għall-istabbiltà finanzjarja. Konsegwentement, minħabba dawn iċ-ċirkostanzi, jenħtieġ li l-koeffiċjenti K-DTF jiġu aġġustati b’mod li ma jiddiżinċentivax l-attivitajiet ta’ negozjar. Jekk iċ-ċirkostanzi jwasslu għal volum ta’ negozjar aktar baxx, dawn il-kunsiderazzjonijiet ma japplikawx u għalhekk, jenħtieġ li l-aġġustamenti għall-koeffiċjenti K-DTF jkunu bbażati biss fuq volumi tan-negozjar li jseħħu matul perjodi ta’ volatilità għolja.
                  
               
                     (2)
                  
                  
                     Jekk ir-rekwiżiti ta’ K-DTF f’kundizzjonijiet ta’ stress fis-suq ikunu restrittivi wisq u ta’ detriment għall-istabbiltà finanzjarja, jenħtieġ li l-koeffiċjent imsemmi fl-Artikolu 15(2) tar-Regolament (UE) 2019/2033 jiġi aġġustat biex ikun iżgħar minn dak ipprovdut fit-Tabella 1 ta’ dak l-Artikolu, sabiex jiġi evitat li l-K-DTF isir diżinċentiv għan-negozjar.
                  
               
                     (3)
                  
                  
                     Minħabba li l-punt (c) tal-Artikolu 15(5) tar-Regolament (UE) 2019/2033 jirreferi għal kundizzjonijiet ta’ stress fis-suq kif imsemmi fir-Regolament Delegat tal-Kummissjoni (UE) 2017/578 (2), jenħtieġ li l-ħin tal-bidu u tat-tmiem tal-perjodi tal-kundizzjonijiet ta’ stress fis-suq ikun konformi mal-Artikolu 6(2) tar-Regolament Delegat (UE) 2017/578 dwar l-identifikazzjoni ta’ kundizzjonijiet ta’ stress fis-suq minn ċentru tan-negozjar.
                  
               
                     (4)
                  
                  
                     Għall-finijiet tal-kalkolu tal-K-DTF aġġustat, jenħtieġ li l-kundizzjonijiet ta’ stress fis-suq ikopru każijiet fejn bidliet fuq terminu qasir fil-volum u fil-prezz tan-negozjar ikollhom impatt sinifikanti għall-kalkolu tal-K-DTF. Billi l-kundizzjonijiet ta’ stress fis-suq jistgħu jdumu għal perjodu ta’ żmien indeterminat, inklużi perjodi qosra daqs xi ftit minuti, jenħtieġ li l-koeffiċjenti aġġustati jkunu kapaċi jirriflettu l-valur tal-fluss tan-negozjar ta’ kuljum li jseħħ matul perjodi ta’ kwalunkwe tul ta’ żmien differenti.
                  
               
                     (5)
                  
                  
                     Dan ir-Regolament huwa bbażat fuq l-abbozz tal-istandards tekniċi regolatorji ppreżentat lill-Kummissjoni mill-Awtorità Bankarja Ewropea wara li kkonsultat lill-Awtorità Ewropea tat-Titoli u s-Swieq.
                  
               
                     (6)
                  
                  
                     L-Awtorità Bankarja Ewropea wettqet konsultazzjonijiet pubbliċi miftuħin dwar l-abbozz tal-istandards tekniċi regolatorji li dan ir-Regolament huwa bbażat fuqhom, analizzat l-ispejjeż u l-benefiċċji potenzjali relatati u talbet il-parir tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3),
                  
               ADOTTAT DAN IR-REGOLAMENT:
         
            Artikolu 1
            Aġġustamenti għall-koeffiċjenti K-DTF
            
               1.   L-aġġustamenti għall-koeffiċjenti K-DTF imsemmija fit-Tabella 1 tal-Artikolu 15(2) tar-Regolament (UE) 2019/2033, f’każ li f’kundizzjonijiet ta’ stress fis-suq kif imsemmi fir-Regolament Delegat (UE) 2017/578, ir-rekwiżiti K-DTF jidhru restrittivi żżejjed u ta’ detriment għall-istabbiltà finanzjarja kif imsemmi fil-punt (c) tal-Artikolu 15(5) tar-Regolament (UE) 2019/2033, għandhom jiġu ddeterminati bl-użu tal-formula li ġejja:
               
                           (a)
                        
                        
                           għall-koeffiċjent tal-K-DTF - negozji fi flus:
                           Cadj = C * (DTFexcl/DTFincl)
                           fejn:
                           
                                       Cadj
                                    
                                    
                                       =
                                    
                                    
                                       koeffiċjent aġġustat
                                    
                                 
                                       C
                                    
                                    
                                       =
                                    
                                    
                                       koeffiċjent fit-Tabella 1 tal-Artikolu 15(2) tar-Regolament (UE) 2019/2033
                                    
                                 
                                       DTFexcl
                                    
                                    
                                       =
                                    
                                    
                                       id-DTF ta’ negozji fi flus imkejjel skont l-Artikolu 33 tar-Regolament (UE) 2019/2033, eskluż il-valur ta’ kwalunkwe negozju fi flus li seħħ matul kundizzjoni ta’ stress fis-suq kif imsemmi fl-Artikolu 2; u
                                    
                                 
                                       DTFincl
                                    
                                    
                                       =
                                    
                                    
                                       id-DTF tan-negozji fi flus imkejjel skont l-Artikolu 33 tar-Regolament (UE) 2019/2033, inkluż il-valur ta’ kwalunkwe negozju fi flus li jseħħ matul kundizzjonijiet ta’ stress fis-suq kif imsemmi fl-Artikolu 2.
                                    
                                 
                     
                           (b)
                        
                        
                           għall-koeffiċjent tal-K-DTF - derivati:
                           Cadj = C * (DTFexcl/DTFincl)
                           fejn:
                           
                                       Cadj
                                    
                                    
                                       =
                                    
                                    
                                       koeffiċjent aġġustat
                                    
                                 
                                       C
                                    
                                    
                                       =
                                    
                                    
                                       koeffiċjent fit-Tabella 1 tal-Artikolu 15(2) tar-Regolament (UE) 2019/2033
                                    
                                 
                                       DTFexcl
                                    
                                    
                                       =
                                    
                                    
                                       id-DTF tad-derivati mkejjel skont l-Artikolu 33 tar-Regolament (UE) 2019/2033, eskluż il-valur ta’ kwalunkwe negozju ta’ derivattivi li seħħ matul kundizzjonijiet ta’ stress fis-suq kif imsemmi fl-Artikolu 2; u
                                    
                                 
                                       DTFincl
                                    
                                    
                                       =
                                    
                                    
                                       id-DTF tad-derivati mkejjel skont l-Artikolu 33 tar-Regolament (UE) 2019/2033, inkluż il-valur ta’ kwalunkwe negozjar ta’ derivati li jseħħ matul kundizzjonijiet ta’ stress fis-suq kif imsemmi fl-Artikolu 2.
                                    
                                 
                     Il-kalkolu tad-DTFexcl għandu jinkludi biss il-valur tal-fluss tan-negozjar ta’ kuljum relatat mal-istrumenti finanzjarji jew mas-sottostanti ta’ strumenti finanzjarji nnegozjati f’segment tan-negozjar fiċ-ċentru tan-negozjar rilevanti matul avveniment li għalih tkun tqieset li seħħet kundizzjoni ta’ stress fis-suq minn dak iċ-ċentru tan-negozjar.
            
         
         
            Artikolu 2
            Perjodu ta’ kundizzjonijiet ta’ stress fis-suq
            Għall-finijiet tal-Artikolu 1, avveniment ta’ kundizzjoni ta’ stress fis-suq tfisser sitwazzjoni li fiha jiġu ssodisfati l-parametri msemmija fl-Artikolu 6(2) tar-Regolament Delegat (UE) 2017/578 u fejn dawk il-kundizzjonijiet ta’ stress fis-suq iwasslu għal żieda fil-volumi tan-negozjar.
            Il-ħin tal-bidu u tat-tmiem ta’ avveniment ta’ kundizzjoni ta’ stress fis-suq għandu jkun il-ħin li ċ-ċentru tan-negozjar ikun identifika skont l-Artikolu 6(2) tar-Regolament Delegat (UE) 2017/578.
         
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-22 ta’ Settembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 314, 5.12.2019, p. 1.
         
            (2)  Ir-Regolament Delegat tal-Kummissjoni (UE) 2017/578 tat-13 ta’ Ġunju 2016 li jissupplimenta d-Direttiva 2014/65/UE tal-Parlament Ewropew u tal-Kunsill dwar is-swieq fl-istrumenti finanzjarji fir-rigward ta’ standards tekniċi regolatorji li jispeċifikaw ir-rekwiżiti dwar ftehimiet u skemi ta’ ġenerazzjoni tas-suq (ĠU L 87, 31.3.2017, p. 183).
         
            (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).